作者:白居易
標題:送毛仙翁
內容:仙翁已得道，混跡尋巖泉。肌膚冰雪瑩，衣服雲霞鮮。紺發絲並致，齠容花共妍。方瞳點玄漆，高步淩非煙。幾見桑海變，莫知龜鶴年。所憩九清外，所遊五嶽巔。軒昊舊為侶，松喬難比肩。每嗟人世人，役役如狂顛。孰能脫羈鞅，盡遭名利牽。貌隨歲律換，神逐光陰遷。惟餘負憂譴，憔悴湓江壖。衰鬢忽霜白，愁腸如火煎。羈旅坐多感，裴回私自憐。晴眺五老峰，玉洞多神仙。何當憫湮厄，授道安虛孱。我師惠然來，論道窮重玄。浩蕩八溟闊，志泰心超然。形骸既無束，得喪亦都捐。豈識椿菌異，那知鵬鷃懸。丹華既相付，促景定當延。玄功曷可報，感極惟勤拳。霓旌不肯駐，又歸武夷川。語罷倏然別，孤鶴升遙天。賦詩敘明德，永續步虛篇。